b'\n_START_ARTICLE_\nHarley Hotchkiss\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nHotchkiss syntyi Tillsonburgissa vuonna 1927. H\xc3\xa4n palveli toisessa maailmansodassa vuodet 1944\xe2\x80\x931945 ja suoritti geologiasta alemman korkeakoulututkinnon Michiganin osavaltionyliopistosta vuonna 1951. Valmistuttuaan h\xc3\xa4n aloitti geologina Canadian Superior Energyll\xc3\xa4. Kaksi vuotta my\xc3\xb6hemmin h\xc3\xa4n siirtyi Canadian Imperial Bank of Commercen maa\xc3\xb6ljy- ja -kaasuosastolle. Hotchkiss oli Alcon Petroleuminin johtaja vuodet 1959\xe2\x80\x931967. H\xc3\xa4n myi Alconin vuonna 1967 ja toimi sen j\xc3\xa4lkeen itsen\xc3\xa4isen\xc3\xa4 sijoittajana._NEWLINE_Hotchkiss oli mukana tuomassa NHL-joukkueen Calgaryyn. H\xc3\xa4n kuului kuuden sijoittajan ryhm\xc3\xa4\xc3\xa4n, joka osti Atlanta Flamesin ja siirsi sen Calgaryyn. Hotchkiss oli vaikuttamassa Scotiabank Saddledomen rakentamiseen Calgaryyn. J\xc3\xa4\xc3\xa4hallista tuli Calgary Flamesin kotiareena ja siell\xc3\xa4 pelattiin my\xc3\xb6s j\xc3\xa4\xc3\xa4kiekkoa olympialaisissa 1988. Hotchkissin aikana Flames onnistui voittamaan vuonna 1989 NHL:n mestaruuden, Stanley Cupin._NEWLINE_Hotchkiss oli aktiivisesti mukana my\xc3\xb6s hyv\xc3\xa4ntekev\xc3\xa4isyydess\xc3\xa4 ja vapaaehtoisty\xc3\xb6ss\xc3\xa4, erityisesti terveydenhuollon saralla. Vuosina 1994\xe2\x80\x931997 h\xc3\xa4n johti rahanker\xc3\xa4ysprojektia, joka ker\xc3\xa4si 50 miljoonaa dollaria Calgaryn alueen terveydenhuoltoon liittyviin hankkeisiin. Hotchkiss lahjoitti itse 15 miljoonaa dollaria Calgaryn yliopiston l\xc3\xa4\xc3\xa4ketieteellisen tiedekunnan aivoinstituutille, joka nimettiin Hotchkiss Brain Instituteksi._NEWLINE_Hotchkiss sai urastaan useita arvonimi\xc3\xa4. H\xc3\xa4nest\xc3\xa4 tuli vuonna 1997 Order of Canadan officer, ja seuraavana vuonna h\xc3\xa4n sai Alberta Order of Excellencen. Lis\xc3\xa4ksi h\xc3\xa4n on saanut Calgaryn yliopistolta ja Minnesotan osavaltionyliopistolta kunniatohtorin arvonimet, ja h\xc3\xa4net on valittu Canadian Petroleum Hall of Fameen ty\xc3\xb6st\xc3\xa4\xc3\xa4n \xc3\xb6ljyteollisuuden aprissa. Vuonna 2006 Hotchkiss valittiin Hockey Hall of Fameen. H\xc3\xa4n kuoli kes\xc3\xa4kuussa 2011 taisteltuaan eturauhasen sy\xc3\xb6p\xc3\xa4\xc3\xa4 vastaan.'